Betogers versper paaie rondom PretoriaTalle besige paaie rondom Pretoria is Dinsdag deur betogers met klippe en brandende buitebande versper. Foto: ANA Talle besige paaie in Mabopane, Winterveldt, Ga-Rankuwa en Atteridgeville rondom Pretoria is Dinsdag deur betogers met klippe en brandende buitebande versper. Molefe Makinta- en Sefako Makgatho-rylaan in Mabopane, die M17 langs Soshanguve en die N4 in Atteridgeville is deur die betogings geraak. Daar word beweer dat die betoging in Atteridgeville met taxi-kwessies verband hou, terwyl die betogings in Mabopane en Ga-Rankuwa glo uit ŉ gebrek aan dienslewering spruit. Isaac Mahamba, woordvoerder van die Tshwane-metropolisie, het gesê metrobeamptes is besig om die geaffekteerde gebiede te monitor om te verseker dat inwoners nie verder ontwrig word nie. “Ons is bewus daarvan dat die meeste van die pendelaars in hierdie areas deur die betogings geraak is omdat sommige van die taxi’s en busmaatskappye hulle aan hierdie gebiede onttrek het, maar ons sal seker maak dat al die bedrywighede weer herstel word.” Metropolisiebeamptes moes vroeër rubberkoeëls afvuur om ŉ skare wat die M17 in Soshanguve versper het uitmekaar te jaag, maar moes noodgedwonge terugval nadat die skare begin het om hulle met klippe te bestook. Inwoners van dié gebied beweer hulle sukkel al sedert 2014 omdat hulle sonder enige elektrisiteitstoevoer oor die weg moet kom.